מספר פנימי: 2224634

הכנסת העשרים וחמש

**יוזם:**  **חבר הכנסת** **אריאל קלנר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/5222/25

**הצעת חוק העמותות (תיקון – תרומה מישות מדינית זרה), התשפ"ה–2024**

|  |  |  |
| --- | --- | --- |
| תיקון סעיף 36א | 1. | בחוק העמותות, התש"ם–1980[[1]](#footnote-2), בסעיף 36א, בסופו יבוא:  |
|  |  | "(ד) תרומה שקיבלה עמותה משות מדינית זרה, תהיה חייבת במס בשיעור של 80%; שר האוצר, באישור ועדת הכספים של הכנסת, רשאי לקבוע פטור מתרומה כאמור בנסיבות מיוחדות. |
|  |  | (ה) הוראות סעיף קטן (ד) לא יחולו על תרומה למוסד ציבורי, כמשמעותו בסעיף 9(2) לפקודת מס הכנסה, המתוקצב על ידי המדינה או תרומה למוסד ציבורי כאמור שמחזורו השנתי אינו עולה על 100,000 שקלים חדשים. |
|  |  | (ו) לא ייזקק בית המשפט לבקשה שהוגשה על ידי עמותה שעיקר מימונה מישות מדינית זרה, אם אינה מתוקצבת על ידי המדינה." |

**דברי הסבר**

מטרת הצעת חוק זו, היא לצמצם את השפעתן העקיפה של ממשלות וישויות מדיניות זרות על מדינת ישראל. השפעה זו מתבטאת, בין היתר, בתמיכה כספית ישירה בעמותות בישראל, הפועלות כסוכנות שינוי מטעם ישויות אלה.

תופעה זו חורגת מגבולות המסגרת הדמוקרטית ופוגעת בריבונותה ובעצמאותה של המדינה בה הדבר נעשה. אם קיימת מחלוקת בין שתי מדינות או יותר, עליהן לנסות לשכנע האחת את השנייה באמצעים דיפלומטיים, שיח ומשא ומתן בין מקבילים, אך לא באמצעות מימון סוכני שינוי וארגונים אשר מטרתם להוביל שינוי מבפנים לטובת האינטרסים הזרים האמורים.

התרומות לארגונים אלו, זכאיות כיום לפטור ממס, על אף שמדינת ישראל אינה יוצאת נשכרת מכך.

על כן, ביחס לארגונים אשר עיקר מימונם מישויות מדיניות זרות ואשר אינן מתוקצבות על ידי מדינת ישראל, מוצע כי יוטל עליהם מס בשיעור של 80% על כל תרומה מישות מדינית כאמור. בנוסף, מוצע כי בית המשפט לא יזדקק לבקשות אשר הוגשו על ידי עמותה שעיקר מימונה על ידי ישות מדינית כאמור, אם העמותה אינה מתוקצבת על ידי המדינה.

--------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו בכסלו התשפ"ה (16.12.2024)

1. ס"ח התש"ם, עמ' 210. [↑](#footnote-ref-2)